Frank Aaen (EL), 2000-04-12:
Jeg skal starte med at sige, at jeg er fuldstændig enig med hr. Jørn Jespersen i, at der er en klar linje i Det Konservative Folkepartis politik, nemlig at man altid tager parti for de store og de stærke private.
Det er en helt fuldstændig entydig, klar linje.
Det, man bare nogle gange ser, er, at partier iklæder deres klare linje en eller anden form for logik, som ikke bare er den rå magt, men som f.eks. også er, at når man nu bevæger sig meget i ét spørgsmål, i spørgsmålet om retssikkerhed, så prøver man dog trods alt i en eller anden grad at overføre samme logik til et tilsvarende problemfelt.
Og det var bare det, jeg mente alligevel var lidt forunderligt: at der ikke bare var et lille forsøg på at lade, som om der er en eller anden logisk sammenhæng i de argumenter, man har for at forfølge et bestemt, på forhånd udpeget mål, nemlig at beskytte de største.
Så om selve lovforslaget her: Vi anser de mest presserende problemer omkring udbud, udlicitering og privatisering for at være de problemer, der opstår for borgerne og de ansatte; det er ikke virksomhedernes problemer.
De, der optager os mest, er borgerne og de ansatte, der gang på gang bliver snydt.
Lad os bare tage de sager, der lige har været i den seneste uge fra Ballerup Kommune og Esbjerg Kommune, hvor de ved at lave en simpel revision kunne konstatere, at de ikke fik det, de betalte for; der var møgbeskidt på skolerne, og de private selskaber blev straks smidt ud.
Altså det er jo problemstillinger, som jeg synes er meget relevante, for det er jo ikke bare enkelttilfælde; der er stribevis af tilfælde, hvor den private virksomhed ikke leverer den vare, den har påstået at den vil levere.
Det er de ansatte, der mishandles i udbudsforretninger, og det er i en kombination af den private og den kommunale udbyder og så det private firma, hvor f.eks. buschaufførerne fuldstændig mishandles og har et arbejdsmiljø, som gør, at der produceres masser af førtidspensionister i det erhverv.
I det hele taget er det, der er mest bekymrende inden for det område, den mishandling, der sker af den offentlige sektor.
Og vi synes i øvrigt også, når vi behandler EU's udbudsregler, som jo ligger til grund for det her, at det er urimeligt, at EU skal bestemme, hvornår der f.eks. skal laves udbud, at det er EU, der skal bestemme, at under de konditioner skal kommunerne gøre sådan og sådan af hensyn til det private erhvervsliv.
Altså det er, som om tingene bliver stillet lidt på hovedet: Den offentlige sektor skal opføre sig sådan og sådan, ikke af hensyn til de velfærdsopgaver, den skal opfylde, men af hensyn til det private erhvervsliv, som skal have en chance for at score en gevinst.
Det er ikke den måde, vi ønsker at anskue tingene på. Hvad angår den filosofi, der er baggrunden for hele lovforslaget, nemlig at konkurrence på markedet er det, der er det allervigtigste for at sikre en god udvikling af den offentlige sektor, om det mener vi sådan set, at de senere års udvikling har dokumenteret, at det er det modsatte, der sker, at den dér markedsfilosofi, der har overtaget mere og mere magt, er i fuld gang med at slå den solidariske velfærd fuldstændig i smadder, og derfor er vi ikke indstillet på at gå den vej.
Og så er vi slet ikke indstillet på, at en virksomhed skal have en adgang til via administrative afgørelser at kunne hæve penge i kommunekassen, bare fordi den føler sig snydt.
Jeg er slet ikke tryg ved, og jeg kan slet ikke forstå, at nogen kan tilslutte sig et forslag, hvor der er så stor usikkerhed om, hvordan en erstatning skal udmåles. Hvordan skal man tage stilling til et tab hos en virksomhed, der ikke var med til at give et bud?
Ja, hvis jeg var en virksomhed, ville jeg da, hvis jeg ikke fik lov til at afgive et bud, lynhurtigt lave et skidesmart forslag, der indeholdt en profitrate på 10, 15, 20 pct., og så komme og sige: Jamen de penge fik jeg altså ikke lov at tjene, fordi jeg ikke fik lov til at byde, så hit med pengene! Og alle, der bare har været nede og kigge i nogle af de her udbudsforretninger, f.eks. den måde, ISS laver tilbud på, Jydsk Rengøring laver tilbud på, jamen de ved jo, at det er elastik i metermål, og at man til enhver tid vil kunne konstruere et eller andet besynderligt tab, som så bare skal hæves i kommunekassen, hvorefter det er kommunekassen, der skal have besværet med at gå til domstolene for at få pengene tilbage igen.
Det er virkelig at vende tingene på hovedet.
Jeg kan love for, at det ikke kan få Enhedslistens støtte - ikke bare et sekund.